b'\n_START_ARTICLE_\nViktoras Vaidotas Palys\n_START_SECTION_\nBiografija\n_START_PARAGRAPH_\n1958\xc2\xa0m. baig\xc4\x97 Kauno 22-\xc4\x85j\xc4\x85 vidurin\xc4\x99 mokykl\xc4\x85 ir \xc4\xafstojo \xc4\xaf Kauno politechnikos instituto Architekt\xc5\xabros fakultet\xc4\x85. 1964 apgyn\xc4\x97 diplomin\xc4\xaf darb\xc4\x85 \xc4\xafgijo architekto profesij\xc4\x85 ir buvo paskirtas vyresniuoju architektu \xc4\xaf \xc5\xbdem\xc4\x97s \xc5\xabkio statybos ir projektavimo institut\xc4\x85. 1966\xe2\x80\x931969\xc2\xa0m. buvo Kauno politechnikos instituto aspirantu. Paskui de\xc5\xa1imt met\xc5\xb3 dirbo Vandens \xc5\xabkio planavimo vyriausiuoju architektu. Apgyn\xc4\x97 disertacij\xc4\x85 \xe2\x80\x9eArchitekt\xc5\xabros erdvin\xc4\x97s agroland\xc5\xa1afto strukt\xc5\xabros organizavimas\xe2\x80\x9c._NEWLINE_Dirbdamas architektu V. V. Palys savo k\xc5\xabrybinius darbus eksponavo daugelyje Lietuvoje rengiam\xc5\xb3 parod\xc5\xb3. Projektavo gyvenamuosius namus ir visuomeninius pastatus. Jo kra\xc5\xa1totvarkos (kra\xc5\xa1tovaizd\xc5\xbeio architekt\xc5\xabros) darbai buvo pripa\xc5\xbeinti ir vertinami ne tik Lietuvoje, bet ir kitose \xc5\xa1alyse. Be to, V. V. Palys dalyvavo daugelyje tarptautini\xc5\xb3 konkurs\xc5\xb3, skait\xc4\x97 programinius prane\xc5\xa1imus Lietuvos ir u\xc5\xbesienio mokslin\xc4\x97se konferencijose, savo tyrim\xc5\xb3 duomenis skelb\xc4\x97 spaudoje, k\xc4\x97l\xc4\x97 Lietuvos kra\xc5\xa1totvarkos problemas._NEWLINE_Vilniaus dail\xc4\x97s instituto Kauno pramonin\xc4\x97s dail\xc4\x97s fakultete \xc4\xafsteigus dieninio mokymo grupes, buvo ple\xc4\x8diamas mokymo turinys, diegiamos naujos specializacijos. 1979\xc2\xa0m. V. V. Palys buvo pakviestas \xc4\xaf \xc5\xa1\xc4\xaf fakultet\xc4\x85 dirbti vyresniuoju d\xc4\x97stytoju, Gilindamas dail\xc4\x97s dail\xc4\x97s dalyk\xc5\xb3 \xc5\xbeinias nuo 1982\xc2\xa0m. studijavo Vilniaus dail\xc4\x97s instituto Dail\xc4\x97s pedagogikos katedroje ir 1985\xc2\xa0m. \xc4\xafgijo dar vien\xc4\x85\xc2\xa0\xe2\x80\x93 dailininko pedagogo kvalifikacij\xc4\x85. Tais pa\xc4\x8diais metais V. V. Paliui buvo suteiktas docento vardas. V. Bujausk\xc4\x85 paskyrus \xc5\xa1io fakulteto dekanu, V. V. Palys 1984\xc2\xa0m. i\xc5\xa1renkamas Gamybin\xc4\x97s aplinkos katedros ved\xc4\x97ju._NEWLINE_Per\xc4\x97m\xc4\x99s katedr\xc4\x85, V. V. Palys drauge su kitais d\xc4\x97stytojais pl\xc4\x97tojo architekt\xc5\xabros mokymo sistem\xc4\x85, \xc4\xaftrauk\xc4\x97 \xc4\xaf mokymo sistem\xc4\x85 nauj\xc5\xb3 mokymo dalyk\xc5\xb3. Taip pat drauge su kitais pedagogais jis aktyviai veik\xc4\x97, jog Kaune b\xc5\xabt\xc5\xb3 atkurtas savaranki\xc5\xa1kas dail\xc4\x97s institutas. 1989\xc2\xa0m. Vilniaus dail\xc4\x97s institutas (dabar Vilniaus dail\xc4\x97s akademija) i\xc5\xa1rinko V. V. Pal\xc4\xaf prorektoriumi mokslui ir k\xc5\xabrybai. Tvarkant dail\xc4\x97s dalyk\xc5\xb3 mokym\xc4\x85 Lietuvoje, Kauno pramonin\xc4\x97s dail\xc4\x97s fakultetui buvo suteiktas Dail\xc4\x97s instituto statusas Vilniaus dail\xc4\x97s akademijos ribose. V. V. Paliui suteiktas profesoriaus vardas ir 1991\xc2\xa0m. jis buvo i\xc5\xa1rinktas atkurtojo Kauno dail\xc4\x97s instituto rektoriumi. Be to, dar tapo ir Vilniaus dail\xc4\x97s akademijos senato nariu._NEWLINE_Tap\xc4\x99s rektoriumi V. V. Palys ir toliau visomis i\xc5\xa1gal\xc4\x97mis kovojo u\xc5\xbe visi\xc5\xa1k\xc4\x85 Kauno dail\xc4\x97s instituto savaranki\xc5\xa1kum\xc4\x85. To siekdamas k\xc4\x97l\xc4\x97 \xc5\xa1ias problemas miesto vykdomosios vald\xc5\xbeios atstovams, tar\xc4\x97si su Kauno miesto \xc5\xa1viesuomene k\xc4\x85 darytu, instituto rektorato pos\xc4\x97d\xc5\xbeiuose gvildeno \xc5\xa1i\xc4\x85 problem\xc4\x85 su katedr\xc5\xb3 vadovais, kitais d\xc4\x97stytojais. Kita vertus, aktyviai pl\xc4\x97t\xc4\x97 mokymo turin\xc4\xaf, telk\xc4\x97 darbui patyrusius specialistus. Mokymo ir mokslo srityje steng\xc4\x97si aktyviai bendradarbiauti su kitomis auk\xc5\xa1tosiomis mokyklomis, Institute suformavo mokslo skyri\xc5\xb3._NEWLINE_1995\xc2\xa0m. i\xc5\xa1rinktas \xc4\xaf Kauno miesto savivaldyb\xc4\x97s taryb\xc4\x85._NEWLINE_Be savo tiesiogini\xc5\xb3 pareig\xc5\xb3 Kauno dail\xc4\x97s institute, V. V. Palys buvo Lietuvos kult\xc5\xabros ir meno studij\xc5\xb3 institucij\xc5\xb3 asociacijos viceprezidentas, Lietuvos katalik\xc5\xb3 mokslo akademijos narys, Lietuvos architekt\xc5\xb3 ir dizaineri\xc5\xb3 s\xc4\x85jungos narys ir mokslinis t\xc4\x99stini\xc5\xb3 leidini\xc5\xb3 \xe2\x80\x9eUrbanistika ir architekt\xc5\xabra\xe2\x80\x9c, \xe2\x80\x9eLietuvos kult\xc5\xabros tyrin\xc4\x97jimai redakcini\xc5\xb3 kolegij\xc5\xb3 narys. Dirbo vizituojan\xc4\x8diu profesoriumi Toronto universitete. Pastaruoju metu gyvena ir kuria Kanadoje. V. V. Palio pedagoginis, mokslinis ir visuomeninis darbas \xc4\xafne\xc5\xa1\xc4\x97 daug naujo \xc4\xaf Lietuvos architekt\xc5\xabros ir dail\xc4\x97s pl\xc4\x97tr\xc4\x85, paliko gil\xc5\xb3 savo veiklos p\xc4\x97dsak\xc4\x85 Vilniaus dail\xc4\x97s akademijos Kauno dail\xc4\x97s institute._NEWLINE_Jaunyst\xc4\x97je aktyviai u\xc5\xbesiimin\xc4\x97jo alpinizmu, \xc4\xafkop\xc4\x97 \xc4\xaf \xc5\xa1ias vir\xc5\xa1\xc5\xabnes: 1962\xc2\xa0m. G.Akstino, \xc5\xbd.Diuklo\xc2\xa0\xe2\x80\x93 \xe2\x80\x9e4270\xe2\x80\x9c traversas, Lietuvos alpinist\xc5\xb3 v., Tian \xc5\xa0anis. 1963 Lysenkos, Skriabino, Teke Toras, Tian \xc5\xa0anis. 1964 Kirovo v., Spartakiados v., Teke Toras Tian \xc5\xa0anis. 1965 Kirovo v., Tian \xc5\xa0anis. 1966 Kirovo v., Teke Toras, Semionovo Tian \xc5\xa0anskio\xc2\xa0\xe2\x80\x93 Skriabino v. traversas, Tian \xc5\xa0anis. 1967 \xc5\xa0ubino v., Tian \xc5\xa0anis. 1968 Ak Tau, Boksas, Teke Toras, Tian \xc5\xa0anis.\n_START_SECTION_\n\xc5\xa0eima\n_START_PARAGRAPH_\nT\xc4\x97vas\xc2\xa0\xe2\x80\x93 skulptorius Viktoras Palys, brolis dvynys\xc2\xa0\xe2\x80\x93 architektas Jurgis Rimvydas Palys.'